SPRÁVA KOMISIE EURÓPSKEMU PARLAMENTU A RADE Výročná správa o činnosti Fondu solidarity Európskej únie za rok 2013 /* COM/2015/0118 final */





OBSAH 1............ Úvod. 3 2............ Nevybavené žiadosti od roku 2012. 4 3............ Nové žiadosti prijaté v roku 2013. 5 4............ Financovanie. 9 5............ Monitorovanie. 9 6............ Ukončenia. 10 7............ Návrh na zmenu nariadenia Rady (ES) č. 2012/2002, ktorým sa zriaďuje Fond solidarity Európskej únie a Závery. 11 1. Úvod V nariadení Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (ďalej len „nariadenie“), sa stanovuje, že Komisia má Európskemu parlamentu a Rade predkladať správu o činnosti fondu v predchádzajúcom roku. Táto správa informuje o činnostiach Fondu solidarity Európskej únie (ďalej len „FSEÚ“) v roku 2013: spracovaní nevybavených a nových žiadostí a posúdení správ o vykonávaní s cieľom pripraviť ich na ukončenie. Zaoberá sa takisto návrhom na zmenu nariadenia predloženým v priebehu roka 2013[1]. Počas roku 2013 bolo Komisii doručených osem nových žiadostí o pomoc z FSEÚ, čo sa z hľadiska počtu žiadostí považuje za priemerný rok. Štyri žiadosti boli predložené v januári; ďalšie štyri boli doručené v júli a auguste. Tri z týchto žiadostí sa týkali záplav v Slovinsku, Rakúsku a Chorvátsku v októbri/novembri 2012. Žiadosti, ktoré zaslalo Nemecko, Rakúsko, Česká republika a Maďarsko, sa týkali rozsiahlych záplav v máji/júni 2013. Žiadosť, ktorú zaslalo Portugalsko, sa týkala zosuvov bahna a pôdy na ostrove Madeira v januári 2013. S výnimkou žiadosti Portugalska a Maďarska Komisia prijala všetky ostatné žiadosti a navrhla mobilizáciu FSEÚ. Komisia takisto dokončila posúdenie žiadosti Rumunska, ktorá zostala nevybavená od roku 2012 a ktorá sa týkala sucha a požiarov. Aj v prípade tejto žiadosti navrhla mobilizáciu fondu. Z finančného hľadiska v priebehu roka 2013 Komisia schválila pomoc z FSEÚ v celkovej výške 415,127 milióna EUR; podrobné informácie sa uvádzajú v kapitole 4 „Financovanie“. Celkovo sa mohlo vyplatiť 14,321 milióna EUR na poskytnutie pomoci, konkrétne v prípade záplav v Slovinsku a Rakúsku v roku 2012. V prílohách 1 až 3 sa uvádzajú uplatniteľné prahové hodnoty na mobilizáciu fondu na rok 2013, zhrnutie prijatých žiadostí a úplný zoznam posudzovaných žiadostí od roku 2002. 2. Nevybavené žiadosti od roku 2012 Rumunsko (sucho a požiare) V priebehu leta 2012 zasiahlo veľké územia Rumunska sucho, ktoré bolo dôsledkom nízkych zrážok a opakovaných vĺn extrémne vysokých teplôt, čo viedlo k veľkej neúrode, mnohým požiarom lesných a trávnatých porastov, nedostatku vody pre obyvateľstvo a súvisiacim problémom s dodávkami vody, ako aj s výrobou energie vo vodných elektrárňach. V nadväznosti na to Rumunsko predložilo 2. novembra 2012 žiadosť o pomoc z FSEÚ. V prípadoch sucha nemožno ustanovenie nariadenia, podľa ktorého sa žiadosti musia predložiť do 10 týždňov od vzniku prvých škôd, náležite uplatniť. Komisia preto uplatnila rovnaké zásady, ktoré stanovila pri posudzovaní prvej porovnateľnej žiadosti o pomoc z FSEÚ, konkrétne išlo o sucho na Cypre v roku 2008. Z toho vyplýva, že dátum, ku ktorému sucho dosiahlo svoj vrchol, by sa mal považovať za počiatočný dátum 10-týždňovej lehoty na predloženie žiadosti. V Rumunsku sa v dôsledku dlhšieho obdobia nízkych zrážok, neustále sa zvyšujúcich teplôt a početných požiarov trvajúcich niekoľko mesiacov vytvorili podmienky pre závažné sucho, ktoré zasiahlo 2 764 miliónov hektárov pôdy v 35 zo 41 rumunských žúp. Sucho vyvrcholilo 25. augusta 2012, keď vypukli rozsiahle požiare lesných a trávnatých porastov. Komisia sa preto domnievala, že 25. august 2012 by sa mal považovať za dátum začiatku veľkej katastrofy. V prípade žiadosti predloženej Komisii 2. novembra 2012 boli dodržané stanovené lehoty. Rumunské orgány vo svojej prvotnej žiadosti odhadovali celkové priame škody na viac ako 1,9 miliardy EUR, čo predstavovalo 263 % prahovej hodnoty v prípade veľkej katastrofy na mobilizáciu FSEÚ uplatniteľnej na Rumunsko v roku 2012, ktorá zodpovedala sume 735,487 milióna EUR (t. j. 0,6 % HND na základe údajov z roku 2010). Do uvedenej sumy však boli započítané aj poľnohospodárske škody, ku ktorým došlo pred stanoveným počiatočným dátumom a ktoré nemožno zahrnúť do celkovej výšky škôd. Komisia požiadala Rumunsko, aby prehodnotilo vyčíslené škody. Prehodnotená celková škoda, ktorú Rumunsko oznámilo po odčítaní ďalších neoprávnených priamych nákladov, predstavovala 806,7 milióna EUR. Viac ako 99 % vyčíslených škôd sa týkalo poľnohospodárskeho a lesného majetku v súkromnom vlastníctve, ktorý nepatrí medzi položky oprávnené na čerpanie pomoci z FSEÚ, keďže nespadá do žiadnej kategórie oprávnených núdzových operácií podľa článku 3 ods. 2 nariadenia. Náklady na operácie, ktoré sú oprávnené podľa článku 3 ods. 2 preto dosiahli sumu 2,476 milióna EUR (t.j. náklady na núdzové operácie záchranných služieb, najmä na protipožiarne zásahy, dopravu vody a operácie na obnovu vodohospodárskej infraštruktúry). Keďže pomoc z FSEÚ nesmie presiahnuť celkové náklady na oprávnené operácie, Komisia 3. októbra 2013 rozhodla navrhnúť mobilizáciu fondu vo výške 2,476 milióna EUR, čím by sa pokryli náklady na oprávnené operácie. Po ukončení rozpočtového postupu v Rade a Európskom parlamente a po uzatvorení dohody o vykonaní medzi Komisiou a Rumunskom bol 10. marca 2014 vyplatený príspevok z FSEÚ. 3. Nové žiadosti prijaté v roku 2013 Záplavy v Slovinsku, Rakúsku a Chorvátsku (tri prípady) Koncom októbra a začiatkom novembra 2012 intenzívne zrážky v juhovýchodnej Európe spôsobili vyliatie riek z korýt a následné zaplavenie rozsiahlych oblastí pozdĺž toku riek Sáva, Kupa, Mura a Dráva v Slovinsku a v povodí riek Mura, Dráva a Lavant v Rakúsku, ako aj na území Chorvátska. V nadväznosti na tieto katastrofy všetky tri krajiny predložili žiadosti o finančnú pomoc z FSEÚ: Slovinsko požiadalo o pomoc v prípade veľkej katastrofy, zatiaľ čo žiadosti Chorvátska a Rakúska boli založené na tzv. ustanovení o „susednej krajine“, podľa ktorého krajina, ktorá bola postihnutá tou istou katastrofou ako susedná krajina, ktorú postihla veľká katastrofa, môže výnimočne čerpať finančnú pomoc z FSEÚ. 1. Slovinsko: Žiadosť bola doručená 2. januára 2013 v rámci lehoty 10 týždňov od zaznamenania prvých škôd 28. októbra 2012. Celkové priame škody sa odhadovali na 359,535 milióna EUR a vyplývali najmä zo značných škôd v poľnohospodárstve, lesnom hospodárstve a škôd, ktoré sa podpísali na miestnej cestnej infraštruktúre a vodných tokoch. Poškodených bolo viac ako 2 500 obydlí, administratívnych a hospodárskych zariadení, ako aj 10 škôl. Táto suma predstavovala 1,008 % HND Slovinska a značne presahovala prahovú hodnotu v prípade veľkej katastrofy na mobilizáciu FSEÚ uplatniteľnú na Slovinsko v roku 2013, ktorá zodpovedala sume 214,021 EUR (t. j. 0,6 % HND na základe údajov z roku 2011). Dňa 30. apríla 2013 preto Komisia navrhla uvoľniť finančnú pomoc vo výške 14,081 milióna EUR. Po ukončení rozpočtového postupu v Rade a Európskom parlamente a po uzatvorení dohody o vykonaní medzi Komisiou a Slovinskom bol 19. novembra 2013 vyplatený finančný príspevok. 2. Rakúsko: Katastrofa v Slovinsku mala takisto dosah na Rakúsko, hoci len vo veľmi obmedzenom rozsahu. Mesto Lavamünd, ktoré sa nachádza priamo na sútoku riek Dráva (Drau) a Lavant na hranici Rakúska so Slovinskom, bolo zaplavené vodou až do výšky dvoch metrov; voda poškodila verejné budovy, súkromné obydlia, podniky a miestnu infraštruktúru. Žiadosť bola doručená 11. januára 2013 v rámci lehoty 10 týždňov od zaznamenania prvých škôd 5. novembra 2012. Dňa 28. februára 2013 boli doručené aktualizované informácie. Celkové priame škody spôsobené katastrofou dosahovali sumu 9,6 milióna EUR. Táto suma predstavovala iba malý zlomok prahovej hodnoty pre veľké katastrofy na mobilizáciu FSEÚ, ktorá zodpovedala sume 1,798 miliardy EUR (t. j. 0,6 % HND Rakúska z roku 2011). Vzhľadom na to, že záplavy v Lavamünde mali rovnaký pôvod ako veľká katastrofa v Slovinsku, rakúske orgány predložili žiadosť na základe tzv. ustanovenia o „susednej krajine“. Napriek obmedzeným škodám, ktoré predstavovali iba 0,53 % prahovej hodnoty, bolo možné mobilizovať FSEÚ. Finančný príspevok z fondu vo výške 240 000 EUR bol vyplatený 19. novembra 2013. 3. Chorvátsko: Chorvátsko, na ktoré sa v čase katastrofy vzťahoval rozsah pôsobnosti FSEÚ ako na krajinu rokujúcu o pristúpení k EÚ, predložilo žiadosť 3. januára 2013, v rámci lehoty 10 týždňov od zaznamenania prvých škôd 26. októbra 2012. Chorvátsko uviedlo, že bola poškodená dôležitá infraštruktúra, ako aj súkromné a verejné majetky v 9 župách, pričom v 4 z nich mala katastrofa veľmi nepriaznivý dosah na miestne hospodárstvo a životné podmienky približne 795 000 obyvateľov. Osobitne veľké škody utrpelo poľnohospodárstvo a lesné hospodárstvo, priemyselné a obchodné zariadenia, súkromné obydlia, hrádze, mosty a prístavné móla na chorvátskom pobreží. Zaplavených bolo niekoľko stoviek súkromných obydlí, v dôsledku čoho bolo nutné evakuovať obyvateľstvo. V zostávajúcich 5 župách sa vďaka protipovodňovým opatreniam, ktoré prijala spoločnosť Hrvatske vode (Chorvátske vody), podarilo zabrániť škodám na súkromnom majetku. Podľa odhadov chorvátskych orgánov dosahovali celkové priame škody viac ako 11,463 milióna EUR. Keďže táto suma bola jednoznačne nižšia ako prahová hodnota na mobilizáciu FSEÚ vo výške 259,805 milióna EUR (t. j. 0,6 % HND na základe údajov z roku 2011), túto katastrofu nebolo možné klasifikovať ako „veľkú prírodnú katastrofu“. Chorvátsko sa však podobne ako Rakúsko odvolalo na ustanovenie o „susednej krajine“, ktoré Komisia akceptovala. Finančný príspevok z fondu vo výške 286 587 EUR bol vyplatený 15. januára 2014. Záplavy v strednej Európe (štyri prípady) Strednú Európu postihla v máji a júni 2013 nepriaznivá poveternostná situácia veľmi podobná tej, ktorá priniesla „storočnú vodu“ v roku 2002 a následne viedla k zriadeniu FSEÚ. Nemecko, Rakúsko a Českú republiku opäť postihli mimoriadne záplavy. Maďarsko bolo tiež postihnuté, hoci v oveľa menšej miere. Napriek tomu, že voda čiastočne dosahovala vyššie povodňové stupne, celková škoda (aj keď obrovská) bola menšia ako v roku 2002, najmä v Rakúsku a v Českej republike, a to predovšetkým vďaka účinným opatreniam protipovodňovej ochrany a kontroly rizík zavedeným od roku 2002. Nemecko v nadväznosti na povodne predložilo žiadosť o finančnú pomoc z FSEÚ na základe kritérií pre veľkú katastrofu, zatiaľ čo žiadosti Rakúska a Českej republiky boli založené na tzv. ustanovení o „susednej krajine“. Maďarsko požiadalo o pomoc na základe kritérií pre „mimoriadne regionálne katastrofy“. 1. Nemecko: Žiadosť bola doručená 24. júla 2013 v rámci lehoty 10 týždňov od zaznamenania prvých škôd 18. mája 2013. Rozsiahle oblasti v Nemecku boli postihnuté mnohými mimoriadne intenzívnymi zrážkami a hladina vody na mnohých riekach dosiahla historickú úroveň. Tieto záplavy boli rozsiahlejšie a vážnejšie ako záplavy v auguste 2002 a predchádzajúce rekordné letné záplavy v júli 1954. Celkovo bolo záplavami priamo zasiahnutých dvanásť nemeckých spolkových krajín, osem ľudí prišlo o život a minimálne 128 osôb bolo zranených. Viac ako 100 000 ľudí bolo evakuovaných z oblastí postihnutých povodňami, pričom katastrofa celkovo postihla takmer 600 000 ľudí. Bolo poškodených alebo úplne zničených 32 000 domov a boli oznámené veľké škody na verejnej infraštruktúre. Podľa odhadov nemeckých orgánov dosiahla celková priama škoda viac ako 8,153 miliardy EUR. Keďže táto suma značne presahovala prahovú hodnotu na mobilizáciu FSEÚ vo výške 3,679 miliardy EUR uplatniteľnú na Nemecko v roku 2013 (3 miliardy EUR v cenách z roku 2002), túto katastrofu bolo možné klasifikovať ako „veľkú prírodnú katastrofu“. Dňa 3. októbra 2013 Komisia navrhla uvoľniť finančnú pomoc vo výške 360,454 milióna EUR. Rada a Európsky parlament prijali 20. novembra 2013 príslušný opravný rozpočet (vzťahujúci sa takisto na ďalej opísané prípady v Rakúsku a Českej republike), avšak za predpokladu, že významná časť potrebných rozpočtových prostriedkov bude k dispozícii až v roku 2014. V tomto zmysle bol 19. marca 2014 po uzatvorení dohody o vykonaní medzi Komisiou a Nemeckom vyplatený príspevok z FSEÚ. 2. Rakúsko: Žiadosť bola Komisii doručená 6. augusta 2013 v rámci lehoty 10 týždňov od zaznamenania prvých škôd 30. mája 2013. Záplavy postihli sedem z deviatich rakúskych spolkových krajín, ale hlavne Voralbergsko, Tirolsko, Salzbursko, Dolné Rakúsko a Horné Rakúsko s populáciou približne 4,6 milióna obyvateľov. V niektorých povodiach riek (Saalach, Salzach, Inn a na hornom toku Dunaja) dosiahla úroveň záplav päťstoročné maximum. Výsledkom boli rozsiahle škody na infraštruktúre, najmä ochrannej infraštruktúre pozdĺž riek, škody v oblasti dopravy, vo vodohospodárskom sektore a sektore odpadových vôd. Poškodené alebo zničené boli aj súkromné obydlia a súkromný majetok a zaplavenie vyše 22 000 hektárov poľnohospodárskej pôdy malo za následok veľkú neúrodu. Priame škody utrpelo viac ako 300 podnikov vrátane niekoľkých podnikov, ktoré pôsobia v nanajvýš dôležitom odvetví cestovného ruchu. Celkové priame škody sa odhadovali na 866,462 milióna EUR, čo predstavovalo 48 % prahovej hodnoty pre veľkú katastrofu vo výške 1,798 miliardy EUR (t. j. 0,6 % HND Rakúska), a preto túto katastrofu nebolo možné klasifikovať ako „veľkú katastrofu“. Keďže veľká katastrofa v Nemecku bola zapríčinená tým istým poveternostným javom, žiadosť Rakúska bola prijatá na základe ustanovenia o „susednej krajine“ stanoveného v nariadení. Komisia 3. októbra 2013 rozhodla navrhnúť Rakúsku finančnú pomoc vo výške 21,662 milióna EUR. Finančný príspevok z fondu bol vyplatený 14. februára 2014. 3. Česká republika: Žiadosť bola Komisii doručená 8. augusta 2013 v rámci lehoty 10 týždňov od zaznamenania prvých škôd 2. júna 2013. Prudké zrážky mali za následok zvýšenie hladiny riek až na päťdesiatročné maximum a spôsobili záplavy najmä v povodí riek Berounka, Vltava a Labe a postihli najmä Juhočeský, Plzenský, Stredočeský, Královohradecký, Liberecký a Ústecký kraj a hlavné mesto Prahu, čo predstavuje približne 54 % územia Českej republiky, a priamo postihli viac ako jednu tretinu obyvateľstva Českej republiky. Zahynulo 15 ľudí a 23 000 ľudí muselo byť evakuovaných. Záplavy poškodili alebo zničili najmä dopravnú infraštruktúru (železnice, cesty a mosty atď.), telekomunikačné siete, systémy dodávok vody a odvádzania odpadovej vody, ako aj elektrické a plynovodné siete. Bolo poškodených viac ako 7 000 súkromných obydlí. Veľké škody zaznamenali aj zdravotnícke zariadenia, zariadenia sociálnych služieb, podniky, odvetvia poľnohospodárstva a lesného hospodárstva. Celková výška priamych škôd sa odhadla na 637,131 milióna EUR. Keďže táto suma predstavovala 73 % prahovej hodnoty vo výške 871,618 milióna EUR (t. j. 0,6 % HND Českej republiky), túto katastrofu nemožno klasifikovať ako „veľkú katastrofu“. Záplavy v Českej republike boli však spôsobené, tak ako v prípade Rakúska, tými istými poveternostnými podmienkami, ktoré zapríčinili veľkú katastrofu v Nemecku. Žiadosť bola preto založená na tzv. ustanovení o „susednej krajine“. Komisia 3. októbra 2013 rozhodla navrhnúť finančnú pomoc Českej republike vo výške 15,928 milióna EUR. Po prijatí príslušného opravného rozpočtu v Rade a Európskom parlamente a po uzatvorení dohody o vykonaní medzi Komisiou a Českou republikou bol 19. marca 2014 vyplatený príspevok z FSEÚ. 4. Maďarsko: Extrémna povodňová vlna na Dunaji a jeho prítokoch na hornom toku v Nemecku a Rakúsku zasiahla Maďarsko 4. júna a pretrvávala v krajine do 14. júna 2013. Najviac postihnutou oblasťou bolo stredné Maďarsko a územie v okolí Budapešti, kde boli spôsobené škody na infraštruktúre, najmä v sektore dopravy, na systémoch dodávok vody a odvádzania odpadovej vody, na zdravotníckych, vzdelávacích, telekomunikačných zariadeniach, na súkromných obydliach a podnikoch. Zaplavených bolo približne 2 500 hektárov poľnohospodárskej pôdy, čo malo za následok straty na úrode. Vďaka veľmi intenzívnym núdzovým operáciám však bolo možné predísť rozsiahlejším škodám. Komisii bola žiadosť Maďarska doručená 13. augusta 2013 v rámci lehoty 10 týždňov od zaznamenania prvých škôd 4. júna 2013. Podľa odhadov Maďarska dosiahli celkové priame škody výšku 27,951 milióna EUR. Táto suma predstavovala menej ako 5 % prahovej hodnoty pre veľkú katastrofu na mobilizáciu FSEÚ vo výške 569,258 milióna EUR (t. j. 0,6 % HND Maďarska), katastrofu teda ani zďaleka nebolo možné klasifikovať ako „veľkú katastrofu“. Nebolo možné uplatniť „kritérium susednej krajiny“, keďže žiadna zo susedných krajín Maďarska nebola postihnutá veľkou katastrofou spôsobenou záplavami. Žiadosť bola preto predložená na základe kritérií stanovených pre tzv. „mimoriadne regionálne katastrofy“. Komisia však pri posudzovaní došla k záveru, že žiadosť Maďarska nespĺňala výnimočné kritériá pre regionálnu katastrofu, ako sa stanovuje v nariadení, pretože Maďarsko neposkytlo žiadne dôkazy o vážnych a trvalých dôsledkoch, ktoré by katastrofa mala na životné podmienky obyvateľstva a hospodársku stabilitu v postihnutom regióne. Komisia preto 3. októbra 2013 rozhodla, že žiadosť sa zamieta, keďže katastrofu nebolo možné považovať za mimoriadnu v zmysle nariadenia. Maďarské orgány boli náležite informované. Záplavy a zosuvy pôdy na Madeire (Portugalsko) V dňoch 4. a 5. novembra 2012 nezvyčajne vysoké zrážky v určitých častiach portugalského autonómneho regiónu Madeira vyvolali zosuvy pôdy a záplavy, ktoré spôsobili škody na verejnej infraštruktúre, na súkromnom majetku a v poľnohospodárstve. Portugalsko v tejto súvislosti predložilo žiadosť o finančnú pomoc z FSEÚ, ktorá bola Komisii doručená 14. januára 2013 v rámci lehoty 10 týždňov. Portugalsko oznámilo celkové priame škody vo výške 25,7 milióna EUR, ktoré predstavovali len 2,5 % prahovej hodnoty pre veľkú katastrofu vo výške 987,376 milióna EUR (t. j. 0,6 % HND). Žiadosť bola preto predložená na základe kritérií stanovených pre tzv. „mimoriadne regionálne katastrofy“. Vzhľadom na obmedzený dosah katastrofy na obyvateľov a na hospodársku stabilitu Madeiry a napriek štatútu Madeiry ako najvzdialenejšieho regiónu, Komisia dospela k záveru, že žiadosť nespĺňala výnimočné kritériá pre regionálnu katastrofu, ako sa stanovuje v nariadení. Komisia 22. apríla 2013 rozhodla, že žiadosť sa zamieta, keďže katastrofu nebolo možné považovať za mimoriadnu v zmysle nariadenia. Portugalské orgány boli náležite informované. Ak sa uvoľnil finančný príspevok z fondu, celá suma sa musí použiť do 12 mesiacov odo dňa, keď Komisia tento príspevok vyplatila. Tento finančný príspevok možno použiť iba na základné núdzové operácie a operácie na obnovu, ako sú vymedzené v článku 3 nariadenia. 4. Financovanie V roku 2013 rozpočtový orgán schválil finančné príspevky z fondu v siedmich prípadoch v súvislosti so žiadosťami doručenými v rokoch 2012 a 2013. Príslušný predbežný návrh opravného rozpočtu č. 5 na rok 2013 pre žiadosti Slovinska, Rakúska a Chorvátska (záplavy v októbri/novembri 2012), ktoré boli doručené v roku 2013, bol dokončený 11. septembra 2013[2]. Po prijatí rozhodnutí o grante a uzatvorení dohôd o vykonaní sa 19. novembra 2013 uskutočnili platby Slovinsku a Rakúsku. Pokiaľ ide o Chorvátsko, platba sa uskutočnila 15. januára 2014. Predbežný návrh opravného rozpočtu č. 9 na rok 2013 sa vzťahoval na záplavy v Nemecku, Rakúsku a Českej republike v máji/júni 2013 a na žiadosť Rumunska v súvislosti so suchom a požiarmi z roku 2012[3]. Suma vo výške 150 miliónov EUR v platobných rozpočtových prostriedkoch (z celkovej sumy 400,5 milióna EUR) bola k dispozícii až v roku 2014. Platby sa vo všetkých štyroch prípadoch uskutočnili po prevedení rozpočtových prostriedkov do roku 2014. Finančný príspevok z Fondu solidarity – Rozpočet schválený v roku 2013 Prijímajúci štát || Katastrofa || Kategória || Suma (v EUR) Slovinsko || záplavy 2012 || veľká katastrofa || 14 081 355 Rakúsko || záplavy 2012 || susedná krajina || 240 000 Chorvátsko || záplavy 2012 || susedná krajina || 286 587 Nemecko || záplavy 2013 || veľká katastrofa || 360 453 575 Rakúsko || záplavy 2013 || susedná krajina || 21 661 550 Česká republika || záplavy 2013 || susedná krajina || 15 928 275 Rumunsko || suchá a požiare 2012 || veľká katastrofa || 2 475 689 SPOLU || 415 127 031 5. Monitorovanie V priebehu roka 2013 Komisia vykonala monitorovacie návštevy v troch prijímateľských krajinách s cieľom diskutovať o vykonávaní zavedených systémov a poskytnúť odpovede na konkrétne otázky vykonávacích orgánov: – Lorca (Španielsko) 5. februára 2013 v súvislosti s finančným príspevkom vo výške 21,071 milióna EUR poskytnutým v nadväznosti na zemetrasenie, ktoré postihlo mesto Lorca 11. mája 2011. – Janov (Taliansko) 23. apríla 2013 v súvislosti s finančným príspevkom vo výške 18,062 milióna EUR poskytnutým v nadväznosti na záplavy v Ligúrii a Toskánsku v roku 2011. – Bologna (Taliansko) 5. júna 2013 v nadväznosti na finančný príspevok vo výške 670,192 milióna EUR poskytnutý po ničivých zemetraseniach, ktoré postihli regióny Emilia-Romagna, Lombardia a Benátsko 20. mája 2012. Všetky tri návštevy viedli k dostatočnému uisteniu sa, že príslušné orgány čerpali prostriedky a uskutočňovali kontroly transparentným a správnym spôsobom a v súlade s pravidlami stanovenými v nariadení, v príslušnom rozhodnutí o grante a v príslušnej dohode o vykonaní. Po prijatí záverečných správ Komisia uskutoční ďalšie analýzy a podľa potreby prijme vhodné opatrenia. 6. Ukončenia V článku 8 ods. 2 nariadenia sa stanovuje, že najneskôr do šiestich mesiacov po uplynutí jednoročnej lehoty odo dňa vyplatenia finančného príspevku predloží prijímajúci štát správu o finančnej realizácii finančného príspevku („správu o vykonávaní“) s rozpisom odôvodňujúcim výdavky („vyhlásením o oprávnenosti“). Na záver tohto postupu Komisia ukončí pomoc z fondu. V priebehu roka 2013 tak boli uzavreté štyri prípady: 1. Nemecko, búrka Kyrill (2007): finančný príspevok z fondu predstavoval 166,91 milióna EUR. Nemecko predložilo 9. júla 2009 správu o vykonávaní, vrátane 15 vyhlásení o oprávnenosti stanovených nemeckou spolkovou krajinou postihnutou búrkou. V rámci auditu Komisie sa od nemeckých orgánov vyžiadali ďalšie informácie, ktoré boli poskytnuté v máji 2012. Nemecko vyhlásilo, že suma 9 778,59 EUR bola neskôr uhradená treťou stranou. V nariadení sa stanovuje, že sumy, ktoré uhradila tretia strana, sa musia vrátiť Komisii. Táto suma bola Komisii vrátená v apríli 2013 a prípad bol uzavretý v máji 2013. 2. Francúzsko, búrka Klaus (2009): finančný príspevok z fondu predstavoval 109,38 milióna EUR. Správa Francúzska o vykonávaní bola doručená 31. augusta 2011. Po internom audite, ktorý vykonali francúzske orgány, neoprávnené výdavky predstavovali 1,105 milióna EUR. Táto suma bola neskôr opravená na 1,066 milióna EUR. Okrem toho Komisia pri posudzovaní zistila, že je potrebné vyžiadať od Francúzska ďalšie informácie týkajúce sa vyhlásenia o oprávnenosti. V auguste 2013 Generálne riaditeľstvo Komisie pre rozpočet začalo započítavať sumu 1,066 milióna EUR voči platbe v prospech Francúzska vyplatenej v rámci Európskeho fondu regionálneho rozvoja. Francúzsko nepredložilo žiadne námietky a vyrovnanie nákladov sa uskutočnilo 21. augusta 2013. Prípad bol uzavretý. 3. Grécko, záplavy na rieke Evros (2006): finančný príspevok z fondu predstavoval 9,31 milióna EUR. Správu o vykonávaní doručilo Grécko Komisii v júli 2009. V apríli 2010 a júni 2012 bolo potrebné požiadať Grécko o ďalšie informácie. Grécko zaslalo konečné odpovede v apríli 2013, čo umožnilo vyriešiť všetky otvorené otázky týkajúce sa vyhlásenia o oprávnenosti. Prípad sa uzavrel v novembri 2013. 4. Taliansko, zemetrasenie v regióne Abruzzo (2009): finančný príspevok predstavoval 493,77 milióna EUR. Správa o vykonávaní bola Komisii doručená v januári 2011. Taliansko oznámilo oprávnené výdavky vo výške 919,98 milióna EUR, čo bola suma, ktorá prekračovala príspevok z FSEÚ o 426,12 milióna EUR. Vzhľadom na výšku finančného príspevku tento prípad bol predmetom auditu Komisie, ako aj predmetom auditu výkonnosti, ktorý vykonal Európsky dvor audítorov. Záverečná správa z auditu výkonnosti vykonaného Európskym dvorom audítorov bola uverejnená vo februári 2013 (Osobitná správa č. 24/2012). Záverečná audítorská správa Komisie bola zaslaná Taliansku v máji 2013. Na základe auditu Komisie boli zistené neoprávnené výdavky. Taliansku sa podarilo zákonne vylúčiť neoprávnené výdavky z deklarovaných výdavkov, a napriek tomu dokázalo odôvodniť dostatočnú sumu oprávnených výdavkov na pokrytie celého finančného príspevku z FSEÚ. Tieto zistenia preto nemali žiadny finančný vplyv na rozpočet EÚ a vymáhanie finančných prostriedkov EÚ nebolo nutné. Prípad bol uzavretý 27. novembra 2013. V roku 2013 bolo Komisii takisto doručených deväť nových správ o vykonávaní týkajúcich sa prípadov záplav z roku 2010: správy Slovenska, Poľska, Českej republiky, Maďarska, Chorvátska, Rumunska a Slovinska. Chorvátsko a Česká republika predložili správy týkajúce sa katastrof, ku ktorým došlo na jar a na jeseň 2010. Okrem toho Komisii bola doručená správa Talianska týkajúca sa záplav v regióne Benátsko v roku 2011. Na konci obdobia, na ktoré sa vzťahuje táto výročná správa, posudzovanie týchto správ o vykonávaní ešte nebolo ukončené. 7. Návrh na zmenu nariadenia Rady (ES) č. 2012/2002, ktorým sa zriaďuje Fond solidarity Európskej únie a Závery Tak ako v predchádzajúcich rokoch, len malá časť doručených žiadostí o pomoc sa týkala veľkých katastrof (dva z celkovo ôsmich prípadov), zatiaľ čo zvyšných šesť žiadostí sa vzťahovalo na mimoriadne regionálne katastrofy alebo bolo založených na výnimočnom ustanovení o „susednej krajine“. Tak ako v predchádzajúcich rokoch, posudzovanie, či žiadosti týkajúce sa regionálnej katastrofy spĺňajú výnimočné kritériá stanovené v nariadení, sa ukázalo byť zložité a časovo náročné. Z celkového hľadiska vykonávanie Fondu solidarity v roku 2013, podobne ako skúsenosti z predchádzajúcich rokov, potvrdilo názor Komisie, že značné zlepšenie, pokiaľ ide o fungovanie fondu, najmä lepšia schopnosť reagovať na danú situáciu, by sa mohlo dosiahnuť úpravou obmedzeného počtu ustanovení nariadenia, pričom by sa zachoval jeho účel a charakter a nezmenilo by sa financovanie ani objem povolených prostriedkov. Komisia preto na základe svojho oznámenia z roku 2011 s názvom „Budúcnosť Fondu solidarity EÚ“[4] predložila v polovici roku 2013 legislatívny návrh na zmenu nariadenia[5]. Tento návrh zahŕňa najmä prvky zamerané na zlepšenie schopnosti fondu reagovať na danú situáciu a na zjednodušenie jeho využívania pomocou prehľadnejších kritérií, pokiaľ ide o to, kto môže pomoc z fondu využívať, zjednodušenie súčasných pravidiel, aby sa pomoc mohla vyplácať rýchlejšie ako v minulosti, zavedenie možnosti poskytovať zálohové platby, presnejšie zadefinovanie toho, komu a na aké účely je možné pomoc poskytnúť, najmä v prípade regionálnych katastrof, zameranie pozornosti na stratégie prevencie katastrof a riadenia rizík v členských štátoch vrátane vykonávania v plnom rozsahu príslušných právnych predpisov Únie týkajúcich sa prevencie a riadenia rizík katastrof a využívania dostupných finančných prostriedkov Únie na príslušné investície. Rokovania o návrhu začali v Európskom parlamente koncom novembra a v Rade s predsedníctvom Litvy v decembri. Rokovania sa skončili počas gréckeho predsedníctva v roku 2014. Nariadenie Európskeho parlamentu a Rady (EÚ) č. 661/2014 z 15. mája 2014, ktorým sa mení nariadenie Rady (ES) č. 2012/2002, ktorým sa zriaďuje fond solidarity Európskej únie, nadobudlo účinnosť 28. júna 2014. Výsledky budú uvedené vo výročnej správe za rok 2014. [1] Návrh nariadenia Európskeho parlamentu a Rady, ktorým sa mení nariadenie Rady (ES) č. 2012/2002, ktorým sa zriaďuje fond solidarity Európskej únie, COM(2013) 522 final, 25. júl 2013. [2] Opravný rozpočet (OR) č. 5 na rok 2013 sa týka mobilizácie Fondu solidarity EÚ vo výške 14 607 942 EUR vo viazaných a platobných rozpočtových prostriedkoch v súvislosti so záplavami v Slovinsku, Chorvátsku a Rakúsku na jeseň 2012. Úradný vestník EÚ L 327, 6.12.2013. [3] Opravný rozpočet (OR) č. 9 na rok 2013 sa týka mobilizácie Fondu solidarity EÚ vo výške 400,5 milióna EUR vo viazaných rozpočtových prostriedkoch a 250 miliónov EUR v platobných rozpočtových prostriedkoch. Komisia ho navrhla 3. októbra 2013 [COM(2013) 691], Rada ho zmenila 30. októbra 2013 a Európsky parlament ho schválil 20. novembra 2013. Úradný vestník EÚ L 49, 19.2.2014. [4] KOM(2011) 613 v konečnom znení. [5] COM(2013) 522. Príloha I: Fond solidarity EÚ – Prahové úrovne pre veľké katastrofy uplatniteľné v roku 2013 (na základe údajov Eurostatu z roku 2011 týkajúcich sa hrubého národného dôchodku) Na mobilizáciu Fondu solidarity sa uplatňujú prahové hodnoty pre jednotlivé krajiny, ktoré sa vymedzujú ako celková priama škoda presahujúca 0,6 % HND alebo 3 miliardy EUR v cenách z roku 2002 na základe harmonizovaných údajov EUROSTATu. Uplatňuje sa nižšia suma. (v mil. EUR) || Krajina || HND 2011*1) || 0,6 % HND* || Veľká katastrofa prahová hodnota 2013* AT || ÖSTERREICH || 299 685 || 1 798,112 || 1 798,112 BE || BELGIË/BELGIQUE || 373 893 || 2 243,358 || 2 243,358 BG || BULGARIA || 37 475 || 224,850 || 224,850 CY || KYPROS || 17 932 || 107,591 || 107,591 CZ || ČESKÁ REPUBLIKA || 145 270 || 871,618 || 871,618 DE || DEUTSCHLAND || 2 640 910 || 15 845,460 || 3 678,755** DK || DANMARK || 246 267 || 1 477,602 || 1 477,602 EE || EESTI || 15 120 || 90,719 || 90,719 EL || ELLADA || 202 482 || 1 214,894 || 1 214,894 ES || ESPAÑA || 1 041 900 || 6 251,400 || 3 678,755** FI || SUOMI/FINLAND || 190 393 || 1 142,358 || 1 142,358 FR || FRANCE || 2 034 214 || 12 205,284 || 3 678,755** HR || HRVATSKA || 43 301 || 259,805 || 259,805 HU || MAGYARORSZÁG || 94 876 || 569,258 || 569,258 IE || ÉIRE/IRELAND || 128 301 || 769,804 || 769,804 IS || ICELAND || 8 566 || 51,396 || 51,396 IT || ITALIA || 1 567 632 || 9 405,793 || 3 678,755** LT || LIETUVA || 29 666 || 177,998 || 177,998 LU || LUXEMBOURG (G.D.) || 30 773 || 184,639 || 184,639 LV || LATVIJA || 20 319 || 121,912 || 121,912 ME || MONTENEGRO 2) || 3 234 || 19 405 || 19 405 MT || MALTA || 6 136 || 36,813 || 36,813 NL || NEDERLAND || 607 180 || 3 643,080 || 3 643,080 PL || POLSKA || 354 282 || 2 125,691 || 2 125,691 PT || PORTUGAL || 164 563 || 987,376 || 987,376 RO || ROMÂNIA || 129 607 || 777,644 || 777,644 SE || SVERIGE || 397 634 || 2 385,806 || 2 385,806 SI || SLOVENIJA || 35 670 || 214,021 || 214,021 SK || SLOVENSKO || 67 587 || 405,524 || 405,524 TR || TÜRKIYE || 416 062 || 2 496,370 || 2 496,370 UK || UNITED KINGDOM || 1 773 819 || 10 642,914 || 3 678,755** * Zaokrúhlené sumy ** ~ 3 miliardy EUR v cenách z roku 2002 1 Zdroj: Eurostat 2 Zdroj: Údaje o HND Čiernej Hory nie sú k dispozícii, namiesto toho sa použili údaje o HDP na základe databázy AMECO (databázy ročných makroekonomických údajov Generálneho riaditeľstva pre hospodárske a finančné záležitosti Európskej komisie/GR ECFIN). Príloha II: Fond solidarity EÚ - Nevybavené žiadosti z roku 2012 a nové žiadosti doručené v roku 2013 Rok || 2012 || 2013 Žiadateľská krajina || RO || SI || HR || AT || PT || DE || AT || CZ || HU Názov a charakter katastrofy || suchá a požiare 2012 || záplavy 2012 || záplavy 2012 || záplavy Lavamünd 2012 || prívalové záplavy na Madeire 2012 || záplavy 2013 || záplavy 2013 || záplavy 2013 || záplavy 2013 Dátum prvých škôd || 25. 8. 2012 || 28. 10. 2012 || 26. 10. 2012 || 5. 11. 2012 || 5. 11. 2012 || 18. 5. 2013 || 30. 5. 2013 || 2. 6. 2013 || 4. 6. 2013 Konečný dátum na predloženie žiadosti || 3. 11. 2012 || 6. 1. 2013 || 4. 1. 2013 || 14. 1. 2013 || 14. 1. 2013 || 27. 7. 2013 || 8. 8. 2013 || 11. 8. 2013 || 13. 8. 2013 Dátum predloženia žiadosti (doručenie Komisii) || 2. 11. 2012 || 2. 1. 2013 || 3. 1. 2013 || 11. 1. 2013 || 14. 1. 2013 || 24. 7. 2013 || 6. 8. 2013 || 8. 8. 2013 || 13. 8. 2013 Úplné informácie k dispozícii ku dňu: || 30. 5. 2013 || ~ || ~ || 28. 2. 2013 || ~ || ~ || 28. 2. 2013 || ~ || ~ Prahová hodnota pre veľkú katastrofu (v mil. EUR) || 735,487 || 214,021 || 259,805 || 1 798,112 || 987,376 || 3 678,755 || 1 798,112 || 871,618 || 569,258 Celkové priame škody uznané Komisiou (v mil. EUR) || 806,72 || 359,535 || 11,463 || 9,600 || 25,700 || 8 153,500 || 866,462 || 637,131 || 27,951 Kategória || veľká katastrofa || veľká katastrofa || susedná krajina || susedná krajina || regionálna katastrofa || veľká katastrofa || susedná krajina || susedná krajina || regionálna katastrofa Škody/prahová hodnota || 109,69 % || 167,99 % || 4,41 % || 0,53 % || 2,60 % || 221,64 % || 48,19 % || 73,10 % || 4,91 % Náklady na oprávnené operácie (v mil. EUR) || 2,476 || 249,608 || 4,489 || 1,600 || 19,815 || 3 289,400 || 350,334 || 416,368 || 19,070 Oprávnené náklady/celkové škody || 0,31 % || 69,43 % || 39,16 % || 16,67 % || 77,10 % || 40,34 % || 40,43 % || 65,35 % || 68,23 % Pomoc/oprávnené náklady || 100 % || 5,64 % || 6,38 % || 15,00 % || ~ || 10,96 % || 6,18 % || 3,83 % || ~ Miera pomoci (% z celkových škôd) || 0,31 % || 3,92 % || 2,50 % || 2,50 % || ~ || 4,42 % || 2,50 % || 2,50 % || ~ Dátum rozhodnutia o poskytnutí grantu || 9. 12. 2013 || 4. 10. 2013 || 3. 10. 2013 || 4. 10. 2013 || zamietnuté || 9. 12. 2013 || 9. 12. 2013 || 9. 12. 2013 || zamietnuté Dátum (prijatia) dohody o vykonaní || 30. 1. 2014 || 15. 10. 2013 || 15. 10. 2013 || 15. 10. 2013 || ~ || 7. 2. 2014 || 22. 1. 2014 || 15. 1. 2014 || ~ Poskytnutá pomoc (v EUR) || 2 475 689 || 14 081 355 || 286 587 || 240 000 || ~ || 360 453 575 || 21 661 550 || 15 928 275 || ~ Príloha III: Žiadosti o pomoc z Fondu solidarity EÚ od roku 2002 Rok || Krajina || Charakter katastrofy || Škody (v mil. EUR) || Kategória || Poskytnutá pomoc (v mil. EUR) 2 0 0 2 || 1 || AT || záplavy || 2 900 || veľká katastrofa || 134 2 || CZ || záplavy || 2 300 || veľká katastrofa || 129 3 || FR || záplavy (Le Gard) || 835 || regionálna katastrofa || 21 4 || DE || záplavy || 9 100 || veľká katastrofa || 444 Celková pomoc na základe žiadostí z r. 2002 || || || 728 2 0 0 3 || 1 || ES || únik ropy (Prestige) || 436 || regionálna katastrofa || 8,626 2 || IT || zemetrasenie (Molise/Apúlia) || 1 558 || regionálna katastrofa || 30,826 3 || IT || sopečná erupcia (Etna) || 894 || regionálna katastrofa || 16,798 4 || IT || záplavy (severné Taliansko) || (1 900) || (veľká katastrofa) || žiadosť zamietnutá 5 || GR || nepriaznivé počasie v zime || (nejasná) || (veľká katastrofa/nejasné) || žiadosť zamietnutá 6 || PT || lesné požiare || 1 228 || veľká katastrofa || 48,539 7 || FR || lesné požiare (južné Francúzsko) || 531 || (regionálna katastrofa) || žiadosť zamietnutá 8 || ES || lesné požiare (portugalské pohraničie) || 53 || susedná krajina || 1,331 9 || MT || záplavy || 30 || veľká katastrofa || 0,961 10 || IT || záplavy (Furlansko-Júlske Benátky) || (525) || (regionálna katastrofa) || žiadosť zamietnutá Celková pomoc na základe žiadostí z r. 2003 || || || 107,081 2 0 0 4 || 1 || FR || záplavy (delta Rhôny) || 785 || regionálna katastrofa || 19,625 2 || ES || záplavy (Malaga) || (73) || (regionálna katastrofa) || žiadosť zamietnutá 3 – 9 || ES || lesné požiare (7 žiadostí) || (480) || (regionálna katastrofa) || všetkých 7 žiadostí zamietnutých 10 || SK || záplavy || (29) || (regionálna katastrofa) || žiadosť zamietnutá 11 || SI || zemetrasenie || (13) || (regionálna katastrofa) || žiadosť stiahnutá Celková pomoc na základe žiadostí z r. 2004 || || || 19,625 2 0 0 5 || 1 || SK || búrka (Tatry) || 203 || veľká katastrofa || 5,668 2 || IT || záplavy (Sardínia) || (223, nadhodnotené) || (regionálna katastrofa) || žiadosť zamietnutá 3 || EE || búrka || 48 || veľká katastrofa || 1,29 4 || LV || búrka || 193 || veľká katastrofa || 9,487 5 || SE || búrka „Gudrun“ || 2 297 || veľká katastrofa || 81,725 6 || LT || búrka || 15 || susedná krajina || 0,379 7 || GR || záplavy na rieke Evros || (112) || (regionálna katastrofa) || žiadosť zamietnutá 8 || RO || jarné záplavy || 489 || veľká katastrofa || 18,798 9 || BG || jarné záplavy || 222 || veľká katastrofa || 9,722 10 || BG || letné záplavy || 237 || veľká katastrofa || 10,632 11 || RO || letné záplavy || 1 050 || veľká katastrofa || 52,4 12 || AT || záplavy (Tirolsko/Voralbergsko) || 592 || regionálna katastrofa || 14,799 Celková pomoc na základe žiadostí z r. 2005 || || || 204,905 Rok || Krajina || Charakter katastrofy || Škody (v mil. EUR) || Kategória || Poskytnutá pomoc (v mil. EUR) 2 0 0 6 || 1 || UK || výbuch na skladisku ropy Buncefield || (700) || (regionálna katastrofa) || žiadosť stiahnutá 2 || GR || záplavy na rieke Evros || 372 || regionálna katastrofa || 9,306 3 || HU || záplavy || 519 || veľká katastrofa || 15,064 4 || ES || lesné požiare v Galícii || (91) || (regionálna katastrofa) || žiadosť zamietnutá Celková pomoc na základe žiadostí z r. 2006 || || || 24,370 2 0 0 7 || 1 || DE || búrka „Kyrill“ || 4750 || veľká katastrofa || 166,9 2 || FR || La Réunion cyklón „Gamede“ || 211 || regionálna katastrofa || 5,29 3 || ES || záplavy na ostrove El Hierro || (18) || (regionálna katastrofa) || žiadosť zamietnutá 4 || ES || záplavy v regióne La Mancha || (66) || (regionálna katastrofa) || žiadosť zamietnutá 5 || UK || záplavy || 4 612 || veľká katastrofa || 162,387 6 || CY || lesné požiare || (38) || (regionálna katastrofa) || žiadosť zamietnutá 7 || ES || lesné požiare na Kanárskych ostrovoch || (144) || (regionálna katastrofa) || žiadosť zamietnutá 8 – 16 || IT || 9 žiadostí týkajúcich sa lesných požiarov v 9 regiónoch || – || (regionálna katastrofa) || žiadosť neprijateľná, zmeškaný termín na predloženie 17 || FR || búrka „Dean“ na Martiniku || 509 || regionálna katastrofa || 12,78 18 || GR || lesné požiare || 2 118 || veľká katastrofa || 89,769 19 || SI || záplavy || 233 || veľká katastrofa || 8,254 Celková pomoc na základe žiadostí z r. 2007 || || || 445,380 2 0 0 8 || 1 || CY || sucho || 165,4 || veľká katastrofa || 7,605 2 || RO || záplavy || 471,4 || regionálna katastrofa || 11,785 Celková pomoc na základe žiadostí z r. 2008 || || || 19,390 || 2 0 0 9 || 1 || FR || búrka „Klaus“ || 3 805,5 || veľká katastrofa || 109,377 || 2 || IT || zemetrasenie v regióne Abruzzo || 10 212,0 || veľká katastrofa || 493,771 || 3 || GR || lesné požiare || (152,8) || (regionálna katastrofa) || žiadosť zamietnutá || 4 || CY || búrky || (2,6) || (regionálna katastrofa) || žiadosť zamietnutá || 5 || GR || záplavy na ostrove Evia || (83,2) || (regionálna katastrofa) || žiadosť zamietnutá || 6 || IT || zosuvy bahna v Messine || (598,9) || (regionálna katastrofa) || žiadosť zamietnutá || Celková pomoc na základe žiadostí z r. 2009 || || || 603,148 || 2 0 1 0 || 1 || IE || záplavy 2009 || 520,9 || regionálna katastrofa || 13,022 || 2 || IT || záplavy v Toskánsku || (211,7) || (regionálna katastrofa) || žiadosť zamietnutá || 3 || ES || záplavy v Andalúzii || (709,7) || (regionálna katastrofa) || žiadosť zamietnutá || 4 || PT || zosuvy bahna a pôdy na Madeire || 1 080 || veľká katastrofa || 31,256 || 5 || FR || búrka „Xynthia“ || 1 425 || regionálna katastrofa || 35,636 || 6 || SK || záplavy || 649,9 || veľká katastrofa || 20,431 || 7 || PL || záplavy || 2 993,7 || veľká katastrofa || 105,567 || 8 || CZ || záplavy (jar) || 204,5 || susedná krajina || 5,111 || 9 || HU || záplavy || 719,3 || veľká katastrofa || 22,486 || 10 || HR || záplavy (jar) || 153,04 || susedná krajina || 3,826 Rok || Krajina || Charakter katastrofy || Škody (v mil. EUR) || Kategória || Poskytnutá pomoc (v mil. EUR) 2 0 1 0 || 11 || FR || záplavy v departemente Var || (703 – 778) || (regionálna katastrofa) || žiadosť zamietnutá 12 || RO || záplavy || 875,75 || veľká katastrofa || 24,968 13 || CZ || záplavy (jeseň) || 436,5 || regionálna katastrofa || 10,912 14 || DE || záplavy v Sasku || (937,7) || (regionálna katastrofa) || žiadosť zamietnutá 15 || HR || záplavy (jeseň) || 47 || susedná krajina || 1,175 16 || SI || záplavy (jeseň) || 251,3 || veľká katastrofa || 7,460 17 || HU || únik červeného kalu || (174,32) || (regionálna katastrofa) || žiadosť zamietnutá Celková pomoc na základe žiadostí z r. 2010 || || || 281,849 2 0 1 1 || 1 || IT || záplavy v Benátsku 2010 || 676,36 || regionálna katastrofa || 16,909 2 || ES || zemetrasenie v meste Lorca 2011 || 842,84 || regionálna katastrofa || 21,071 3 || CY || výbuch na námornej základni 2011 || (357) || (veľká katastrofa/nie prírodná) || žiadosť zamietnutá 4 || IT || záplavy v Ligúrii a Toskánsku 2011 || 722,5 || regionálna katastrofa || 18,062 Celková pomoc na základe žiadostí z r. 2011 || || || 56,042 2 0 1 2 || 1 || IT || nepriaznivé poveternostné podmienky 2012 || (2 735) || (regionálna katastrofa) || žiadosť zamietnutá 2 || IT || séria zemetrasení 2012 || 13 274 || veľká katastrofa || 670,192 3 || ES || lesné požiare vo Valencii || (155,7) || (regionálna katastrofa) || žiadosť zamietnutá 4 || ES || požiare na Kanárskych ostrovoch 2012 || (72,2) || (regionálna katastrofa) || žiadosť zamietnutá 5 || RO || suchá a požiare 2012 || 806,7 || veľká katastrofa || 2,475 6 || ES || požiare v Malage 2012 || (22,43) || (regionálna katastrofa) || žiadosť stiahnutá 7 || ES || záplavy v Andalúzii, Murcii a vo Valencii 2012 || (409) || (regionálna katastrofa) || žiadosť zamietnutá Celková pomoc na základe žiadostí z r. 2012 || || || 672,667 2 0 1 3 || 1 || SI || záplavy 2012 || 359,5 || veľká katastrofa || 14,081 2 || HR || záplavy 2012 || 11,5 || susedná krajina || 0,287 3 || AT || záplavy 2012 || 9,6 || susedná krajina || 0,240 4 || PT || zosuvy bahna a pôdy na Madeire 2012 || (25,7) || (regionálna katastrofa) || žiadosť zamietnutá 5 || DE || záplavy 2013 || 8 153,5 || veľká katastrofa || 360,454 6 || AT || záplavy 2013 || 866,4 || susedná krajina || 21,662 7 || CZ || záplavy 2013 || 637,1 || susedná krajina || 15,928 8 || HU || Záplavy 2013 || (28) || (regionálna katastrofa) || žiadosť zamietnutá Celková pomoc na základe žiadostí z r. 2013 || || || 412,652 Celková suma pomoci schválenej od r. 2002 || 3 575,119000 milióna EUR